Keselamatan siber di Malaysia

Keselamatan siber merupakan aspek kritikal dalam usaha Malaysia merealisasikan aspirasinya sebagai sebuah negara yang berdaya tahan dan berdaya saing di era digital. Dalam konteks perkembangan teknologi maklumat dan komunikasi (ICT) yang pantas, peranan keselamatan siber telah berevolusi daripada sekadar perlindung data kepada pemeliharaan kedaulatan digital dan kesejahteraan negara secara keseluruhannya.

 Ancaman Siber Semakin Meningkat 
Peningkatan kebergantungan terhadap infrastruktur digital, termasuk perkhidmatan awam, kewangan, dan komunikasi, telah mendedahkan negara kepada pelbagai ancaman siber yang semakin canggih. Jenayah siber, seperti penipuan dalam talian, pencerobohan sistem dan penyebaran kod berbahaya (malware), bukan sahaja mengakibatkan kerugian kewangan tetapi juga menjejaskan keyakinan awam dan kestabilan operasi.
Laporan menunjukkan trend peningkatan dalam insiden keselamatan siber yang dilaporkan. Misalnya, Pusat Bantuan Cyber999 kendalian CyberSecurity Malaysia (CSM) telah merekodkan sejumlah insiden, dengan penipuan dalam talian kekal sebagai isu utama.Menurut Ketua Pegawai Teknologi CyberSecurity Malaysia, Wan Roshaimi Wan Abdullah, sebanyak 5,181 insiden keselapatan siber direkodkan oleh Cyber999 dari Januari hingga Oktober 2024, dengan 3,483 kes penipuan dalam talian merupakan tertinggi.

(Sumber: Bernama, "Cybersecurity Rekod 5,181 Insiden Keselamatan Siber Setakat Oktober")Ancaman ini bukan sahaja tertumpu pada individu, malah turut menyasarkan entiti kritikal seperti yang dilaporkan dalam insiden melibatkan ganguan keselamatan siber ke atas infrastruktur teknologi maklumat Prasarana Malaysia Bhd (Prasarana) pada Ogos 2024.

(Sumber : Astro Awani, "Insiden keselamatan siber Prasarana: Siasatan untuk tentukan punca, data terlibat")

 Peranan Utama Keselamatan Siber di Malaysia 
Peranan keselamatan siber di Malaysia merangkumi pelbagai dimensi, melinatkan badan kerajaan, sektor swasta dan masyarakat umum.

 Perlindungan Infrastruktur Maklumat Kritikal Nasional (CNII) 
Agensi Keselamatan Siber Negara (NACSA) dan CyberSecurity Malaysia (CSM) memainkan peranan utama dalam melindungi Infrastruktur Maklumat Kritikal Nasional (CNII). Ini termasuk sektor-sektor penting seperti tenaga, kewangan, pengangkutan, air, pertahanan, dan kesihatan. Keselamatan CNII memastikan perkhidmatan penting negara tidak terganggu oleh serangan siber, yang mana gangguan boleh membawa kesan buruk kepada ekonomi dan sosial. NACSA melaksanakan Pelan Keselamatan Siber Negara (NCCMP) bagi meningkatkan kesiapsiagaan dan daya tahan negara dalam menghadapi ancaman siber.

(Sumber : Astro Awani , "NACSA tingkat kesiapsiagaa negara hadapi ancaman siber menerusi NCCMP") 

 Tindak Balas Insiden dan Forensik Siber 
CSM, melalui Pusat Bantuan Cyber999 dan Pasukan Tindak Balas Kecemasan Komputer Malaysia (MyCERT), berfungsi sebagai titik fokus negara bagi melaporkan dan menguruskan insiden keselamatan siber. Fungsi ini penting untuk mengesan, menganalisis dan mengambil tindakan segera terhadap serangan siber.Kerajaan menunjukkan komitmen untuk memperkukuh fungsi tindak balas dengan cadangan penubuhan Suruhanjaya Keselamatan Siber Malaysia, yang dilihat mampu membawa kepada tindak balas yang lebih berkesan terhadap ancaman siber.

(Sumber : Kementerian Komunikasi "Menangani Cabaran Keselamatan Siber")

 Penggubalan Undang-undang dan Penguatkuasaan 
Keselamatan siber juga memainkan peranan dalam membangun rangka kerja perundangan yang teguh untuk mmemerangi jenayah siber dan melindungi data peribadi. Akta Keselamatan Siber 2024 merupakan satu langkah penting untuk mengawal selia keselamatan siber dan memastikan pematuhan piawaian keselamatan yang ketat. Selain itu, Akta Perlindungan Data Peribadi 2010 turut melindungi maklumat peribadi pengguna.

 Memupuk Kesedaran dan Pendidikan 
Faktor manusia sering menjadi "Penghubung paling lemah" dalam rantaaian keselamatan siber. Oleh itu, peranan keselamatan siber turut merangkumi memupuk kesedaran awam (atau human-centric security) tentang ancaman siber, amalan keselamatan terbaik dan tanggungjawab digital.Netizen perlu sentiasa berwaspada, mengurangkan perkongsian data peribadi secara umum dan menggunakan plarform semakan seperti 'Semakmule' untuk menghindari penipuan dalam talian.

(Sumber : MAIS - "Peranan Netizen Dalam Menangani Jenayah Siber")Penubuhan Akademi Keselamatan Siber Malaysia merupakan inisiatif untuk menangani kekurangan tenaga kerja mahir dalam bidang ini, yang mana kekurangan pakar masih menjadi cabaran utama negara.

(Sumber: Bernama , "Akademi Keselamatan Siber Ditubuh untuk tampung lebih 26,000 kekosongan tenaga kerja - Ahmad Zahid")

 Kesimpulan 
Keselamatan siber di Malaysia adalah benteng pertahanan digital yang penting untuk melindungi ekonomi, kedaulatan negara, dan kesejahteraaan rakyat daripada ancaman yang sentiasa berubah. Ia menuntut pendekatan menyeluiruh yang melibatkan inisiatif kerajaan yang kuat, penguatkuasaan undang-undang, pembangunan kepakaran dan yang paling penting, kesedaran serta kerjasama daripada setiap individu dalam masyarakat digital.

 Rujukan